ນາງ ມີ່ມີ່ ວົງສະຫວັດ ແລະ ນາງ ມະນີວັນ ບຸດສະບາ2 ສາວນັກໂຍນລູກເຫຼັກ ດີກຣີອະດີດທີມຊາດລາວ ນັກກິລາເປຕັງຈາກດິນແດງວັດພູແຂວງຈຳປາສັກ ຊ່ວຍກັນເຂັ່ນຟອມເກັ່ງໄລ່ເອົາຊະນະ ນາງ ລິນດາ ແກ້ວບໍລິກົດ ແລະ ນາງ ບອນນີ້ ພັນທະລີນັກກິລາຈາກກະຊວງປ້ອງກັນຄວາມສະຫງົບ ໄປແບບສຸດມັນ 13-7 ຄະແນນ ຄວ້າຂັນແຊ໋ມ ແລະ ຫຼຽນຄຳ ລາຍການແຂ່ງຂັນກິລາເປຕັງ ທົ່ວປະເທດ ຊີງຂັນທ່ານປະທານສະພາແຫ່ງຊາດ ຄັ້ງທີ 7 ປະຈຳປີ 2016 ໄປຄອງຢ່າງສົມສັກສີ.
ເມື່ອວັນທີ 29 ຕຸລາ ຜ່ານມາ ທີ່ສະໜາມກິລາເປຕັງແຫ່ງຊາດ (ວິທະຍາເຂດດົງໂດກ) ເມືອງໄຊທານີ ນະຄອນຫຼວງວຽງຈັນ ໄດ້ມີພິທີປິດການແຂ່ງຂັນກິລາເປຕັງ ລາຍການດັ່ງກ່າວ,ໂດຍໃຫ້ກຽດເຂົ້າຮ່ວມ ແລະ ມອບລາງວັນຂອງ ທ່ານ ຄຳສິງ ໄຊສົມແພງ ຮອງຫົວໜ້າຄະນະຮັບຜິດຊອບວຽກງານເຂດເລືອກຕັ້ງສະພາແຫ່ງຊາດ, ທ່ານ ສົມພູ ພົງສາ ຜູ້ຊ່ວຍລັດຖະມົນຕີ ກະຊວງສຶກສາທິການ ແລະ ກິລາ ທັງເປັນຮອງປະທານ ແລະ ເລຂາທິການຄະນະກຳມະການໂອແລມປິກແຫ່ງຊາດລາວ, ທ່ານ ແສງພອນພົນອາມາດ ຫົວໜ້າກົມກິລາລະດັບສູງ ກະຊວງ ສສກ ແລະ ທ່ານ ຄຳຫຼ້າ ວິນໄລທອງ ປະທານສະຫະພັນກິລາເປຕັງແຫ່ງຊາດ ພ້ອມດ້ວຍບັນດາແຂກທີ່ຖືກເຊີນ, ຄະນະນຳແຕ່ລະແຂວງ ແລະ ບັນດາສະໂມສອນອ້ອມຂ້າງສູນກາງເຂົ້າຮ່ວມ.
ໃນພິທີດັ່ງກ່າວ ກໍ່ໄດ້ມີການແຂ່ງຂັນຄູ່ຊີງຊະນະເລີດ ປະເພດທີມຄູ່ຍິງ, ທີມຄູ່ຊາຍ ແລະ ທີມ ຄູ່ວີໄອພີ ຮຸ່ນອາຍຸ 50 ປີຂຶ້ນໄປ ໃນນີ້ ກອງເຊຍໃຫ້ຄວາມສົນໃຈຮ່ວມຊົມ ແລະ ເຊຍຢ່າງຄຶກຄື້ນ ໂດຍຄູ່ທີ່ໜ້າສົນໃຈແມ່ນປະເພດທີມຄູ່ຍິງ ນາງ ລິນດາ ແກ້ວບໍລິກົດ ຈັບຄູ່ກັບ ນາງ ບອນນີ້ ພັນທະລີ ຈາກກະຊວງ ປກສ ພົບກັບ ນາງ ມີ່ມີ່ ວົງສະຫວັດ ແລະ ນາງ ມະນີວັນ ບຸດສະບາ2 ສາວຈາກພາກໃຕ້ ແຂວງຈຳປາສັກ.ຜ່ານການແຂ່ງຂັນປາກົດວ່າ: ສາວນັກໂຍນລູກເຫຼັກຈາກດິນແດນວັດພູ ຈຳປາສັກ ອາໃສປະສົບການ ແລະ ຄວາມສາມາດສະເພາະຕົວຊ່ວຍກັນແກ້ເກມ ພ້ອມເຂັ່ນຟອມເກັ່ງໄລ່ເອົາຊະນະໄປແບບສຸດມັນ 13-7 ຄະແນນ ຄວ້າແຊ໋ມ ແລະ ຫຼຽນຄຳໄປຄອງ.ສ່ວນ ປກສ ໄດ້ພຽງຫຼຽນເງິນ ແລະ ຫຼຽນທອງຕົກເປັນຂອງກະຊວງພາຍໃນ;ຂະນະທີ່ປະເພດທີມຄູ່ຊາຍ ທີ 1 ສະໂມສອນຈຸດສຸມປ່າໜາມ, ທີ 2 ສະໂມສອນ ນໍ້າດື່ມໂອລານ ແລະ ທີ 3 ສະໂມສອນດອນຝ້າຍ; ປະເພດດ່ຽວຊາຍ ທີ 1 ກະຊວງຍທຂ, ທີ 2 ແຂວງວຽງຈັນ ແລະ ທີ 3 ປກສ; ປະເພດດ່ຽວຍິງ ທີ 1 ປກສ, ທີ 2 ແຂວງຈຳປາສັກ ແລະ ທີ 3 ນະຄອນຫຼວງວຽງຈັນ; ຮຸ່ນອາວຸໂສ ທີ 1 ສະໂມສອນໂຮງງານລືຊາໄຊ, ທີ 2 ແຂວງສະຫວັນນະເຂດ ແລະ ທີ 3 ສະໂມສອນຕາດຖໍ້າເສືອ.
ໂດຍ ອ້ວນດຳ